CELEX: 32020D1122
Language: el
Date: 2020-07-28 00:00:00
Title: Εκτελεστική απόφαση (ΕΕ) 2020/1122 της Επιτροπής της 28ης Ιουλίου 2020 σχετικά με την αναγνώριση της DNV GL AS ως νηογνώμονα για πλοία εσωτερικής ναυσιπλοΐας σύμφωνα με την οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου

30.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 245/15
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1122 ΤΗΣ ΕΠΙΤΡΟΠΗΣ
         της 28ης Ιουλίου 2020
         σχετικά με την αναγνώριση της DNV GL AS ως νηογνώμονα για πλοία εσωτερικής ναυσιπλοΐας σύμφωνα με την οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (1), και ιδίως το άρθρο 21 παράγραφος 1,
         Αφού συμβουλεύθηκε την επιτροπή που έχει συσταθεί δυνάμει του άρθρου 7 της οδηγίας 91/672/ΕΟΚ του Συμβουλίου, της 16ης Δεκεμβρίου 1991, για την αμοιβαία αναγνώριση των εθνικών αποδεικτικών ναυτικής ικανότητας για τα σκάφη μεταφοράς εμπορευμάτων και προσώπων με την εσωτερική ναυσιπλοΐα (2),
         Εκτιμώντας τα ακόλουθα:
         
                     (1)
                  
                  
                     Η Γερμανία υπέβαλε στην Επιτροπή αίτηση αναγνώρισης της DNV GL AS ως νηογνώμονα σύμφωνα με την οδηγία (ΕΕ) 2016/1629.
                  
               
                     (2)
                  
                  
                     Η Γερμανία υπέβαλε επίσης τις πληροφορίες και τα έγγραφα που είναι απαραίτητα προκειμένου να μπορέσει η Επιτροπή να ελέγξει εάν πληρούνται τα κριτήρια αναγνώρισης.
                  
               
                     (3)
                  
                  
                     Η DNV GL AS είναι ένας νέος νηογνώμονας, ο οποίος ιδρύθηκε μετά τη συγκέντρωση δύο νηογνωμόνων, της Det Norske Veritas AS και της Germanischer Lloyd SE, το 2013.
                  
               
                     (4)
                  
                  
                     Η Germanisher Lloyd SE είχε προηγουμένως αναγνωριστεί ως νηογνώμονας για πλοία εσωτερικής ναυσιπλοΐας σύμφωνα με την οδηγία 2006/87/ΕΚ.
                  
               
                     (5)
                  
                  
                     Η DNV GL AS, ως νέα νομική οντότητα που δημιουργήθηκε ως συνέπεια της συγκέντρωσης, θα πρέπει να αναγνωριστεί από την Επιτροπή ως νέος νηογνώμονας σύμφωνα με την οδηγία (ΕΕ) 2016/1629.
                  
               
                     (6)
                  
                  
                     Η Επιτροπή αξιολόγησε τις πληροφορίες και τα έγγραφα που συνοδεύουν την αίτηση αναγνώρισης, που επιβεβαιώνουν ότι η DNV GL AS πληροί τα κριτήρια που ορίζονται στο παράρτημα VI της οδηγίας (ΕΕ) 2016/1629,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η DNV GL AS αναγνωρίζεται ως νηογνώμονας για πλοία εσωτερικής ναυσιπλοΐας σύμφωνα με την οδηγία (ΕΕ) 2016/1629
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 28 Ιουλίου 2020.
            
               
                  Για την Επιτροπή
               
               Adina VĂLEAN
               
                  Μέλος της Επιτροπής
               
            
         
         
            (1)  ΕΕ L 252 της 16.9.2016, σ. 118.
         
            (2)  ΕΕ L 373 της 31.12.1991, σ. 29.